ประกันจ่ายแล้ว1ล้านบาท ให้นักท่องเที่ยวตก Zipline เสียชีวิต
บริษัทประกันจ่ายค่าสินไหมทดแทน 1 ล้านบาท กรณีนักท่องเที่ยวชาวแคนาดา ตก Zipline เสียชีวิต ที่จังหวัดเชียงใหม่
23 เม.ย. 2562

บริษัทประกันจ่ายค่าสินไหมทดแทน 1 ล้านบาท กรณีนักท่องเที่ยวชาวแคนาดา ตก Zipline เสียชีวิต ที่จังหวัดเชียงใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากกรณีเกิดอุบัติเหตุนักท่องเที่ยวชาวแคนาดา อายุ 25 ปี เสียชีวิตจากการทำกิจกรรมโหนสลิง (Zipline) ตกจากที่สูง 12 เมตร ที่ อำเภอแม่ออน จังหวัดเชียงใหม่ เหตุเกิดเมื่อวันที่ 13 เม.ย. 2562 บริษัท ทิพยประกันภัย ได้จ่ายค่าสินไหมทดแทนให้แก่ครอบครัวผู้เสียชีวิต 1 ล้านบาท เป็นที่เรียบร้อยแล้ว
ทั้งนี้ครอบครัวผู้เสียชีวิต ได้กล่าวขอบคุณ สำนักงาน คปภ. บริษัท ทิพยประกันภัย ตลอดจนหน่วยงานภาครัฐ และเอกชนในการอำนวยความสะดวกด้านการรับมอบค่าสินไหมทดแทนจากการเสียชีวิตของบุตรชายในครั้งนี้ด้วย